Na temelju odredbi članka 73. stavak 1. Zakona o rodiljnim i roditeljskim potporama („Narodne novine“, broj 152/22), članka 19. i 92. Statuta Grada Buzeta („Službene novine Grada Buzeta“, broj 2/2021. i 10/2021.) te članka 2. stavka 2. Programa javnih potreba u socijalnoj skrbi i zaštiti zdravlja za 2025. godinu („Službene novine Grada Buzeta“, broj 14/23), Gradsko vijeće Grada Buzeta je dana 18. prosinca 2024. godine donijelo

**ODLUKU O JEDNOKRATNOJ NOVČANOJ POMOĆI**

**ZA NOVOROĐENO DIJETE U 2025. GODINI**

**Članak. 1.**

Ovom Odlukom utvrđuju se opći uvjeti, postupak ostvarivanja prava i visina jednokratne novčane pomoći za novorođeno dijete u 2025. godini na području Grada Buzeta.

**Članak 2.**

Sredstva za jednokratne novčane pomoći za novorođeno dijete osigurana su u Proračunu Grada Buzeta za 2025. godinu u Aktivnosti A101702 - Poticanje demografske obnove stanovništva.

**Članak 3.**

Pravo na jednokratnu novčanu pomoć ostvaruje jedan od roditelja (dalje u tekstu: korisnik) koji kumulativno ispunjava sljedeće uvjete:

- da je hrvatski državljanin s prebivalištem na području Grada Buzeta najmanje godinu dana prije rođenja djeteta i da neprekidno živi na području Grada Buzeta najmanje godinu dana ili stranac s odobrenim stalnim boravkom odnosno dugotrajnim boravištem u Republici Hrvatskoj na području Grada Buzeta u neprekidnom trajanju od najmanje godinu dana prije rođenja djeteta i koji živi neprekidno najmanje godinu dana na području Grada Buzeta,

- da novorođeno dijete ima prijavljeno prebivalište na području Grada Buzeta i živi na području Grada Buzeta.

**Članak 4.**

Sukladno uvjetima iz članka 3. ove Odluke, pravo na jednokratnu novčanu pomoć ostvaruju i posvojitelji za dijete koje ima prijavljeno prebivalište na području Grada Buzeta.

**Članak 5.**

(1) Visina jednokratne novčane pomoći za novorođeno dijete rođeno od 1. siječnja 2025. do 31. prosinca 2025. godine iznosi 1.000,00 eura po novorođenom djetetu.

(2) Sredstva jednokratne novčane pomoći iz stavka 1. ovog članka isplatit će se korisniku u tri obroka sljedećom dinamikom:

- 1. obrok u iznosu od 500,00 eura po rođenju djeteta/po posvojenju djeteta

- 2. obrok u iznosu od 250,00 eura kad dijete navrši 1. godinu života/kad se navrši godina dana od posvojenja djeteta

- 3. obrok u iznosu od 250,00 eura kad dijete navrši 2. godinu života/kad se navrši druga godina od posvojenja djeteta.

(3) Isplata sredstava iz alineje druge i treće stavka 2. ovog članka izvršit će se ukoliko nije došlo do promjene činjeničnog stanja korisnika iz članka 3. ove Odluke.

(4) Visina jednokratne novčane pomoći za novorođeno dijete koje je rođeno prije 1. siječnja 2025. godine utvrđuje se u visini sukladno ovoj Odluci.

**SPECIFIČNI I POSEBNI UVJETI NAKNADE**

**Članak 6.**

(1) U slučaju mrtvorođenog djeteta ili ako dijete umre nakon poroda, korisnik ostvaruje pravo na isplatu jednokratne novčane pomoći u iznosu od 500,00 eura ukoliko ispunjava uvjet iz članka 3. alineje prve ove Odluke.

(2) U slučaju smrti obaju roditelja, pravo na isplatu jednokratne novčane pomoći za novorođeno dijete pod istim uvjetima ostvaruje skrbnik, ukoliko i skrbnik i dijete imaju prebivalište na području Grada Buzeta.

**POSTUPAK OSTVARIVANJA PRAVA**

**Članak 7.**

(1)Zahtjev za ostvarivanje prava korisnik podnosi Upravnom odjelu za opće poslove, društvene djelatnosti i razvojne projekte Grada Buzeta (dalje u tekstu: Odjel).

(2) Zahtjev se dostavlja na obrascu koji se može preuzeti u Odjelu ili s web stranice Grada Buzeta.

(3)Uz popunjeni obrazac zahtjeva potrebno je priložiti:

1. presliku osobne iskaznice ili uvjerenje o prebivalištu roditelja koji podnosi zahtjev,
2. uvjerenje o prebivalištu ili elektronički zapis o prebivalištu za novorođeno dijete
3. izjavu da korisnik neprekidno živi na području Grada Buzeta.

(4) Uz popunjeni obrazac zahtjeva, korisnik iz članka 4. ove Odluke osim dokumentacije iz stavka 3. ovog članka obvezan je priložiti presliku akta o posvojenju.

(5) Uz popunjeni obrazac zahtjeva, korisnik iz članka 6. stavka 1. ove Odluke obvezan je priložiti presliku smrtnog lista ili odgovarajuće dokumentacije.

(6) Korisnik na uvid dostavlja IBAN računa za isplatu sredstava.

(7) Zahtjev se u pravilu podnosi najkasnije u roku od 6 mjeseci od rođenja odnosno posvojenja djeteta.

(8) Iznimno od stavka 7. ovog članka zahtjev do navršenih 18 mjeseci djetetova života može podnijeti stranac nakon ostvarivanja prava na dugotrajno boravište u Republici Hrvatskoj ukoliko na području Grada Buzeta boravi u neprekidnom trajanju od najmanje godinu dana prije rođenja djeteta, a udovoljava ostalim uvjetima iz Odluke.

(9) Zahtjev se predaje osobno u pisarnicu Grada Buzeta ili putem pošte na adresu: Grad Buzet, Upravni odjel za opće poslove, društvene djelatnosti i razvojne projekte, II. istarske brigade 11 ili elektroničkim putem na mail adresu pisarnica@buzet.hr.

**Članak 8.**

(1) O podnesenom zahtjevu odlučuje Rješenjem temeljem priložene dokumentacije nadležni Odjel.

(2) Isplata sredstava izvršit će se na IBAN korisnika naveden u zahtjevu.

(3) Korisnik je do navršene druge godine života djeteta obvezan obavijestiti nadležni Odjel ukoliko je došlo do promjene činjeničnog stanja iz članka 3. ove Odluke, i to u roku od 8 dana od nastupa iste.

(4) Prije isplate sredstava iz alineje druge i treće stavka 2. članka 5. nadležni Odjel izvršit će se provjeru činjeničnog stanja korisnika iz članka 3. ove Odluke.

(5) Ukoliko je Odjel utvrdio da je došlo do promjene činjeničnog stanja o kojem Korisnik nije dostavio podatke, nadležni Odjel će rješenjem obustaviti isplatu preostalih obroka odnosno utvrditi obvezu povrata sredstava, a sve sukladno utvrđenom činjeničnom stanju.

**Članak 9.**

Ova Odluka stupa na snagu osmog dana od dana objave u Službenim novinama Grada Buzeta.

**KLASA: 024-03/24-01/12**

**URBROJ: 2163-3-01-01-24-26**

**BUZET, 18.12.2024.**

 **GRADSKO VIJEĆE**

 **GRADA BUZETA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Davor Prodan**